དབུགས་མི་བདེ་བ།

དབུགས་མི་བདེ་བ།

 དང་པོ། 
དབུགས་རྒྱུ་བའི་ལམ་ཨོལ་ཀྲོང་དང་གློ་ཡུ་གློ་སྦུབས་བཅས་སུ་ལུད་པ་དང་བད་ཀན་བེ་སྣབས་འཕེལ་བའི་རྐྱེན་སོགས་ལས་དབུགས་ཕྱི་ལ་འབྱིན་པ་དང་། ནང་དུ་རྔུབ་པ་ནམ་རྒྱུན་རྩོལ་མེད་དུ་གྲུབ་པའི་བྱ་བར་འགོག་རྐྱེན་འཕྲད་པ་ལས་མི་བདེ་བའི་ཚོར་སྣང་ཆེ་ཆུང་ཡོད་པའི་གནས་སྐབས་ཤིག་ལ་ཟེར། དེ་ནི་དོན་ལྔའི་ཡ་གྱལ་བྱང་ཁོག་སྟོད་ཆའི་གཡས་གཡོན་གཉིས་ལ་གནས་པའི་གློ་བའི་བྱེད་ལས་དབུགས་གཏོང་ལེན་དང་འབྲེལ་བའི་ནད་གཞི་སྤྱིའི་ཐ་སྙད་ཅིག་ཡིན།

དབུགས་མི་བདེ་བའི་སྐབས་དབུགས་འབྱིན་རྔུབ་ཀྱི་རྣམ་པ་སྟེ། དབུགས་རྒོད་པ། དབུགས་ཐུང་བ། དབུགས་གཞའ་བ། དབུགས་བརྩེགས་པ། དབུགས་ཆད་པ། དབུགས་དྲག་པོ་སོགས་མང་དུ་ཡོད། དེང་སང་དམངས་ཁྲོད་དུ་ཕལ་ཆེར་ནད་གཞི་འདི་ལ་དབུགས་བསགས་ཞེས་པའི་ཐ་སྙད་གཏིང་ཚུགས་པ་ལྟ་བུ་གྱུར་ཡོད་ཀྱང་ཚིག་གི་ངོ་ལ་དཔགས་ན་དེ་ནི་དབུགས་བརྩེགས་པའི་དོན་ལྟར་སྣང་བས་དེ་ལྟར་བརྗོད་ཆོག་སྲིད་ཀྱང་། དབུགས་མི་བདེ་བའི་ནད་ (Asthma) ཀྱི་ཐ་སྙད་ཀྱི་ཚབ་ཏུ་བེད་སྤྱོད་གཏོང་ན་དབུགས་བསགས་དེ་དབུགས་མི་བདེ་བའི་ནད་རིགས་ཀུན་ལ་ཁྱབ་མ་ཐུབ་པའི་ཞན་ཆ་ཡོད།

དབུགས་འབྱིན་རྔུབ་ཀྱི་མ་ལག་ནང་དུ་ཆ་ཤས་ཆེ་བ་གསུམ་ཡོད་དེ། དང་པོ་དབུགས་ལམ་ནི། ཁ་དང་སྣ་ནས་རྔུབ་པའི་དབུགས་གྲེ་བའི་བརྒྱུད་ཨོལ་ཀྲོང་དང་། དེའི་ཞབས་ནས་གློ་བ་གཡས་གཡོན་གཉིས་སུ་གྱེས་པའི་གློ་ཡུ། དེ་ནས་གློ་བའི་ནང་དུ་གློ་ཡུའི་ཡལ་ཕྲན་སྲབ་པ་དག་གྱེས་པའི་ནང་དུ་རྒྱུ་ཤིང་རྩ་སྦུབས་ཕྲ་བ་དེ་དག་རྫོགས་མཚམས་རླུང་དྭངས་སྙིགས་དབྱེ་འབྱེད་བྱེད་ས་ཁོག་ཆུང་མང་པོ་ཁྱབ་ནས་ཡོད་པ་བཅས་ཡིན། གཉིས་པ་གློ་བ་གཡས་གཡོན་གཉིས་ནི། དབུགས་འབྱིན་རྔུབ་བརྒྱུད་འཚོ་རླུང་ནང་དུ་རྔུབ་ཅིང་སྙིགས་མ་ལུས་པོའི་ཕྱིར་འདོན་མཁན་གཙོ་བོ་དེ་ཡིན། གསུམ་པ་དབུགས་འབྱིན་རྔུབ་ལ་གྲོགས་བྱེད་མཁན་ཤ་གནད་ནི། དབུགས་འབྱིན་རྔུབ་སྐབས་བྲང་ཁོག་གི་སྟོང་ཆ་རྒྱ་སྐྱེད་དང་ཚུར་སྡུད་པར་གྲོགས་བྱེད་མཁན་མཆིན་དྲི་དང་རྩིབ་རུས་བར་གྱི་ཤ་གནད་རྣམས་ཡིན།

གང་ལྟར་སྐྱེ་འགྲོ་རྣམས་འཆི་གསོན་གྱི་མཚམས་དེ་དབུགས་འབྱིན་རྔུབ་ཀྱི་རྒྱུན་གྱིས་རྣམ་པར་འབྱེད་པས་དབུགས་མི་བདེ་བ་ཛ་དྲག་ཏུ་འགྱུར་སྐབས་འཇིག་རྟེན་ཕྱི་མར་ཕྱོགས་ཙམ་རེག་པ་ལྟ་བུའི་མྱོང་ཚོར་ཡ་ང་བ་བྱུང་བ་ཡིན་པས། འབྱུང་འགྱུར་ནད་གཞི་འདི་མ་འཕོག་པའམ་སྔོན་འགོག་སླད་གཤམ་དུ་ནད་འདིའི་རྒྱུ་རྐྱེན་སོགས་ལ་དོ་སྣང་སྤྲོད་པར་འཚལ།

རྒྱུ་མཚན།
བོད་ཀྱི་གསོ་རིག་ལུགས་སུ་ནད་གཞི་འདིའི་རྒྱུ་རྐྱེན་གཙོ་བོ་ཟས་སྐོམ་མ་ཞུ་བ་དེ་ལས་བད་ཀན་བེ་སྣབས་འཕེལ་བ་དང་། གཞན་ཡང་ལུད་པ་འཕེལ་བ་ལས་ཨོལ་ཀྲོང་དང་གློ་ཡུ་དེ་བཞིན་གློ་བའི་རྩ་སྦུབས་བཅས་དབུགས་ཕྱི་ནང་དུ་རྒྱུ་བའི་ལམ་བཀག་པ་ལས་དབུགས་མི་བདེ་བའི་ནད་འབྱུང་བ་གསུངས།

ཇི་ལྟར་དཔལ་ལྡན་རྒྱུད་བཞི་རུ་ནད་འདི་དབུགས་ལམ་བཀག་པ་ལས་འབྱུང་ཞེས་བསྡོམས་ཚིག་བརྒྱབ་ཡོད་པ་ལྟར། རིག་གསར་སྨན་ལུགས་སུའང་དེ་དང་ཕྱོགས་མཚུངས་གསུངས་བཞིན་ཡོད། དེ་ཡང་དབུགས་ལམ་བཀག་པའི་སློང་རྐྱེན་དུ་རང་གི་ལུས་ཀྱི་ཁམས་ལ་མ་འཕྲོད་པའི་ཟས་སྐོམ་ཅི་ཡང་རུང་བ་ཞིག་བསྟེན་པའམ། ཕྱི་རོལ་ཁམས་ཀྱི་ཟེ་འབྲུའི་ཟེགས་རྡུལ་དང་སྔོ་ཧམ་སོགས་རྡུལ་རྫས་སྣ་ཚོགས་ཡོད་པ་དག་ལས་དམིགས་བསལ་རང་ལ་མི་འཕྲོད་པ་དེ་ཁ་སྣའི་བརྒྱུད་ནང་དུ་རྔུབ་པ་ལས་དབུགས་ལམ་ནང་ངོས་སྐྲངས་པོ་བྱུང་བའམ། གཉན་ཚད་རྒྱས་པས་དབུགས་ལམ་གྱི་ཤ་གནད་འཁུམ་ནས་དབུགས་ལམ་གུ་དོག་ཏུ་ཕྱིན་པས་དབུགས་འབྱིན་རྔུབ་མི་བདེ་བ་གྱུར་བ་བཤད་པ་ཡིན།  དེ་བཞིན་རྩ་བའི་ནད་གཞི་གཞན་ལྡང་བའི་རྟགས་སུ་དབུགས་མི་བདེ་བ་ཡང་འབྱུང་བ་བཅས་རྒྱུ་རྐྱེན་དངོས་ཤུགས་ཅི་རིགས་པ་ཞིག་སྣང་ངོ་། །དེའི་ནང་ནས་རྒྱུ་རྐྱེན་གཙོ་ཆེ་བ་འགའ་ཞིག་སྐོར་འཆད་རྒྱུ། 

མ་ཞུ་བ། ཕོ་བའི་ནང་དུ་ཟས་སྐོམ་གང་དག་མྱག་ཞུ་དྭངས་སྙིགས་འབྱེད་མ་ཐུབ་པས་མ་ཞུ་བ་གྱུར་བ་ལས་བད་ཀན་བེ་སྣབས་འཕེལ། བེ་སྣབས་དེ་ཡིས་ཟས་སྐོམ་གྱི་དྭངས་མ་རྒྱུ་བའི་ལམ་དང་། དེ་བཞིན་སྲོག་འཛིན་རླུང་རྒྱུ་བའི་ལམ་སྟེ་རྩ་སྦུབས་དག་བཀག་པ་དང་། མ་ཞུའི་གནས་ཕོ་བ་ནས་འབྱུང་བའི་རླུང་བྲང་ལ་གནས་པ་བཅས་ལས་དབུགས་མི་བདེ་བར་བྱེད།

ལུད་པ་འཕེལ་བ། ལུད་པ་ནི་ཆུའི་ཁམས་ཀྱི་སྙིགས་མ་ཡིན། ས་ཆུའི་རང་བཞིན་གྱི་ཁམས་བད་ཀན་གྲང་བ་དེ་རང་གི་ལྡང་ཚད་ལས་རབ་ཏུ་འཕེལ་བས་བད་ཀན་གྱི་རང་གནས་གློ་བའི་རྩ་སྦུབས་ནས་ཆུའི་ཁམས་ཀྱི་སྙིགས་མ་སྟེ་ལུད་པ་མང་དུ་འབྱུང་། ལུད་པ་དེ་དག་དབུགས་རྒྱུ་བའི་རྩ་ལམ་དུ་ཞེན་ཆགས་པས་དབུགས་ལམ་དོག་ཏུ་ཕྱིན་ནས་འབྱིན་རྔུབ་མི་བདེ་བར་འགྱུར། ལུད་པ་ནི་དབུགས་མི་བདེ་བའི་ནད་ཀྱི་རྒྱུ་རྐྱེན་གཙོ་བོ་ཞིག་ཡིན།

གློ་བའི་ནད། རུལ་སྐྱུར་ཟས། ཤ་ལ་སོགས་རུལ་བ་དང་རོ་ཧ་ཅང་སྐྱུར་བའི་ཟས། ལོ་ལོན་པའི་མར་རྙིང་པ། ཟས་ཀྱི་ནང་དུ་ལན་ཚྭ་ཤས་ཆེར་བཏབ་པའམ་ཟུར་དུ་ལན་ཚྭ་ཟོས་དྲགས་པ། ཐ་མག་རིགས་ཀྱི་དུ་བ་འཐེན་པའམ། འཁོར་ཡུག་འབག་བཙོག་གི་དུ་བ་དང་རྡུལ་རྔུབ་དྲགས་པ། ཆམ་ནད་ལ་སྣང་ཆུང་ཤོར་ནས་མ་བཅོས་པའམ་བཅོས་འཕྱིས་པའམ་བཅོས་ཉེས་ཤོར་བས་ཆམ་པ་གནས་གཞན་དུ་འགྲམས་པ། དུས་རྒྱུན་དྲག་ཤུལ་གྱི་ལས་ཡུན་རིང་པོ་བྱས་པ་བཅས་ལས་གློ་ནད་ཕོག་ཅིང་དབུགས་འབྱིན་རྔུབ་མི་བདེ་བའི་ནད་རྟགས་ཀྱང་མངོན་པ་ཡིན། གློ་བ་ནི་ལུད་པའི་འབྱུང་གནས་ཡིན་པས་གློ་ནད་སྐྱེད་པར་བྱེད་པའི་རྒྱུ་རྐྱེན་མ་སྤང་བར་དུ་ལུད་པ་འགོག་མི་ཐུབ་པ་དང་། རྒྱུ་རྐྱེན་དེ་དག་ལས་ལུད་པ་ཐོན་པ་ཙམ་གྱིས་དབུགས་མི་བདེ་བའི་ནད་འགྱུར་བའི་ངེས་པ་མེད་ཀྱང་། གལ་ཏེ་ལུད་པ་དེར་བཅོས་ཀ་ལེགས་པར་མ་བྱེད་པར་ཡལ་བར་བོར་ན་རིམ་བཞིན་དབུགས་མི་བདེ་བ་སོགས་ནད་དུ་གྱུར་ཉེན་ཡོད།

རྒྱུ་རྐྱེན་གཞན། མ་ཞུ་བས་ཟས་སྐོམ་བཤལ་ནད་དང་། སྐྱུག་ནད། དེ་བཞིན་དུག་འཐུངས་པ། སྐྱ་རྦབ་ནད། རིམས་ནད་བཏབ་པ་སོགས་ནད་གཞན་ལས་དབུགས་མི་བདེ་བའི་ནད་རྟགས་འབྱུང་བར་བཤད།

དེང་རབས་གནས་སྟངས་ཀྱི་ཆ་ནས་སློང་རྐྱེན་བཤད་པ། སྤྱིར་དེང་རབས་སྨན་ལུགས་སུ་དབུགས་མི་བདེ་བའི་སློང་རྐྱེན་འཆད་སྐབས་དབུགས་མི་བདེ་བ་ (Asthma) དང་མི་འཕྲོད་པ་ (Allergy) གཉིས་དཔུང་པ་མཉམ་གཤིབས་ཚུལ་དུ་འགྲོ་ཚུལ་གསུངས་པ་ཡིན། འོན་ཀྱང་དབུགས་མི་བདེ་བའི་སློང་རྐྱེན་ནང་མི་འཕྲོད་པ་ལས་འབྱུང་བ་དང་། མི་འཕྲོད་པ་མ་ཡིན་པའི་རྫས་ལས་འབྱུང་ཚུལ་གཉིས་སུ་དབྱེ་བ་འབྱེད་ཐུབ། དང་པོ་མི་འཕྲོད་པ་ལས་འབྱུང་བའི་དབུགས་མི་བདེ་བ་ནི། འཆར་ཅན་གྱི་མི་འཕྲོད་པར་གྱུར་བའི་རྫས་ལ་རེག་ཐུག་བྱུང་རྗེས་ནད་རྟགས་ལྡང་བ་ཡིན་ཏེ།

དུད་འགྲོ་ལས་བྱུང་བའི་མི་འཕྲོད་པའི་རྫས། ཁྱི་དང་ཞི་མི་སོགས་གཅེས་ཉར་བྱེད་པའི་སྲོག་ཆགས་ཀྱི་པགས་པ་དང་སྤུ་རིགས་སོགས།

ཁྱིམ་ནང་གི་འབུ་སྲིན་ཕྲ་མོ། རང་རེའི་མིག་རྗེན་པས་ཤིན་ཏུ་མཐོང་དཀའ་ལ་བཞའ་ཚན་ཡོད་པའི་འཁོར་ཡུག་ཏུ་འཕེལ་ཤིང་གཙོ་ཆེར་མལ་གདན་དང་། ས་གདན། གོས་སོགས་ལ་གནས་པ་དེའི་གཤང་ལྕི་ནང་གི་སྤྲི་དཀར་ཞིག་ཡོད་པ་དེ་ལས་མི་འཕྲོད་པའི་ནད་ལྡང་བ་ཡིན།

སྔོ་བམ།

འབུ་ཞུ་ལུ་མའི་བཤང་གཅི།

ཁ་ཟས་རིགས། (འདི་ནི་གཙོ་བོ་བྱིས་པ་རྣམས་ལ་མང་བ་ཡོད།) གང་ཟག་བྱེ་བྲག་པ་སོ་སོར་ལྟོས་ཏེ་མི་འཕྲོད་པའི་ཟས་སྐོམ་ཅི་རིགས་པ་ཡིན་སྲིད་ན་དེ་དག་ངོ་འཕྲོད་དགོས་པ་གལ་ཆེ་བ་ཡིན། དཔེར་ན། སྒོ་ང་། འོ་མ། ཉ་ཤ རྒྱ་གྲོ་མ། བ་དཱམ། གྲོ། ཇང་ཡུས་སོགས་ཟོས་མ་ཐག་མི་འཕྲོད་པའི་རྟགས་སུ་དབུགས་མི་བདེ་བ་བྱུང་བ་ཡིན། མི་འཕྲོད་པ་མེད་པའི་གང་ཟག་ལ་དེ་ལྟ་བུའི་གནོད་པ་མི་འབྱུང་།